Návrh ROZHODNUTIE RADY o podpise Dohovoru Organizácie Spojených národov o transparentnosti pri rozhodcovských konaniach medzi investorom a štátom na základe zmluvy v mene Európskej únie /* COM/2015/021 final - 2015/0013 (NLE) */





DÔVODOVÁ SPRÁVA 1. KONTEXT NÁVRHU Tradične sa spory medzi investorom a štátom urovnávajú prostredníctvom pravidiel obchodnej arbitráže, ktoré nezabezpečujú transparentnosť. Väčšia transparentnosť v sporoch medzi investorom a štátom je dôležitým cieľom, keďže je zameraná na poskytovanie čo najväčšieho prístupu verejnosti k dokumentom a vypočutiam, ako aj na to, aby zainteresované tretie strany mohli predložiť návrhy. Toto je dôležité, lebo urovnávanie sporov medzi investorom a štátom môže vyvolávať otázky týkajúce sa verejnej politiky alebo môže mať vplyv na verejné financie. Komisia sa od roku 2010 zameriava na zväčšenie transparentnosti pri urovnávaní sporov medzi investorom a štátom[1]. Európsky parlament to výslovne požadoval v uznesení o budúcej európskej investičnej politike[2]. Komisia zabezpečuje, aby budúce dohody EÚ poskytovali najvyššiu možnú mieru transparentnosti. Súčasne sa zasadzuje v Komisii OSN pre medzinárodné obchodné právo (UNCITRAL) za globálne pravidlá transparentnosti pri urovnávaní sporov medzi investorom a štátom a za vytvorenie mechanizmov na uplatňovanie týchto zlepšených pravidiel transparentnosti na 3 000 existujúcich investičných dohôd. Tento návrh spĺňa ciele politiky stanovené v roku 2010 a žiadosť Európskeho parlamentu z roku 2011, potvrdzuje odhodlanie Komisie reformovať a zdokonaliť systém urovnávania sporov medzi investorom a štátom ako taký a je aj hmatateľným dôkazom výhod spoločnej zahraničnej investičnej politiky EÚ – bez nej by bol takýto výsledok vysoko nepravdepodobný. UNCITRAL prijala 10. júla 2013 pravidlá transparentnosti pri urovnávaní sporov medzi investorom a štátom (ďalej len „pravidlá transparentnosti“), ktoré následne potvrdilo Valné zhromaždenie Organizácie Spojených národov 16. decembra 2013[3]. V týchto pravidlách sa stanovuje, že všetky dokumenty sa musia sprístupniť verejnosti (ako rozhodnutia rozhodcovského súdu, tak aj návrhy účastníkov konania), že vypočutia musia byť prístupné verejnosti a že zainteresované strany (občianska spoločnosť) môžu rozhodcovskému súdu predkladať návrhy . Zabezpečuje sa primeraná ochrana dôverných informácií, ktorá však nepresahuje rámec porovnateľnej ochrany na vnútroštátnych súdoch. Únia bude využívať tieto pravidlá ako základ pre ustanovenia o transparentnosti pri urovnávaní sporov medzi investorom a štátom vo všetkých dohodách, o ktorých v súčasnosti rokuje, a tieto alebo porovnateľné pravidlá začlenila do návrhu komplexnej hospodárskej a obchodnej dohody (CETA) s Kanadou a do návrhu dohody o voľnom obchode medzi EÚ a Singapurom a dokonca prekročila ich rámec. Pravidlá nadobudli účinnosť 1. apríla 2014. Uplatňujú sa automaticky na urovnávanie sporov medzi investorom a štátom, ktoré vznikli na základe zmlúv uzavretých po 1. apríli 2014, v ktorých sa odkazuje na rozhodcovské pravidlá UNCITRAL. Zároveň sa pravidlá transparentnosti neuplatňujú na zmluvy uzavreté pred uvedeným dátumom. Vzhľadom na veľmi vysoký počet jestvujúcich investičných dohôd uzavretých pred 1. aprílom 2014 je dôležité zabezpečiť uplatňovanie pravidiel transparentnosti na uvedené dohody. Európska únia je stranou jednej takejto zmluvy – Zmluvy o energetickej charte – a členské štáty Európskej únie sú stranami približne 1 400 takýchto dohôd s tretími krajinami. V dôsledku toho sa Únia zasadzuje spolu s inými členmi UNCITRAL za rokovania o viacstrannom dohovore, ktorý by uľahčil uplatňovanie pravidiel transparentnosti UNCITRAL na existujúce investičné zmluvy. Rada poverila 10. februára 2014 Komisiu rokovaním o takomto dohovore pod záštitou UNCITRAL (ďalej len „dohovor“) a Únia zastúpená Komisiou sa aktívne zúčastňovala na rokovaniach o dohovore. Rokovania boli ukončené 9. júla 2014 a dohovor prijalo Valné zhromaždenie Organizácie Spojených národov 10. decembra 2014[4]. Dohovor bude otvorený na podpis 17. marca 2015 v Port Louis (Maurícius) a potom v sídle Organizácie Spojených národov v New Yorku. Dohovor sa uplatňuje na investičné zmluvy uzavreté pred 1. aprílom 2014 a zavádza mechanizmus, ktorý umožňuje krajinám a organizáciám regionálnej ekonomickej integrácie, aby sa medzi sebou dohodli na uplatňovaní pravidiel transparentnosti UNCITRAL v sporoch v rámci investičných zmlúv, ktorých sú zmluvnými stranami. Dohovor umožňuje Únii, ako aj členským štátom, aby pristúpili k dohovoru a uplatňovali pravidlá transparentnosti na svoje existujúce investičné zmluvy. Podpísaním dohovoru by sa Európska únia mohla stať zmluvnou stranou dohovoru, pokiaľ ide o Zmluvu o energetickej charte, a členské štáty by sa mohli stať zmluvnou stranou dohovoru, pokiaľ ide o ich jestvujúce dohody. V dohovore sa stanovuje prístup založený na negatívnom zozname, t. j. pravidlá transparentnosti sa budú uplatňovať, pokiaľ signatár formou výhrady podľa článku 3 neuvedie zoznam konkrétnych dohôd, ktoré nie sú predmetom dohovoru. So zreteľom na Zmluvu o energetickej charte by sa Európska únia stala zmluvnou stranou dohovoru s cieľom rozšíriť rozsah uplatňovania pravidiel transparentnosti na spory medzi investorom a štátom podľa Zmluvy o energetickej charte, v ktorých je Únia odporcom a navrhovateľom je nečlenský štát EÚ, ktorý nevylúčil uplatňovanie dohovoru na spory vyplývajúce zo Zmluvy o energetickej charte. So zreteľom na Zmluvu o fungovaní Európskej únie (ZFEÚ), a najmä na jej článok 207 a články 63 až 66 v spojení s článkom 3 ods. 2 je uzatváranie medzinárodných dohôd v oblasti zahraničných investícií súčasťou výlučnej právomoci Únie od nadobudnutia platnosti Lisabonskej zmluvy. Komisia sa domnieva, že výlučná právomoc Únie prijímať právne záväzné akty v oblasti zahraničných investícií sa vzťahuje na všetky záležitosti týkajúce sa zahraničných investícií (priame zahraničné investície a portfóliové investície) vrátane záležitostí, ktoré sa týkajú urovnávania investičných sporov. Výsledkom je, že zachovanie platnosti bilaterálnych investičných zmlúv podpísaných členskými štátmi a tretími krajinami pred 1. decembrom 2009 je povolené podľa článku 3 nariadenia (EÚ) č. 1219/2012 z 12. decembra 2012[5] a podpis a uzavretie bilaterálnych investičných zmlúv medzi členskými štátmi a tretími krajinami po 1. decembri 2009 musia byť povolené podľa článkov 11 alebo 12 nariadenia (EÚ) č. 1219/2012. Podpis a uzavretie tohto dohovoru patria do výlučnej právomoci Európskej únie a v súlade s článkom 2 ods. 1 ZFEÚ môžu členské štáty prijímať právne záväzné akty v tejto oblasti len vtedy, ak ich na to splnomocní Únia. Únia by preto mala splnomocniť členské štáty, aby sa stali zmluvnými stranami dohovoru, aby sa im umožnilo rozšíriť uplatňovanie pravidiel transparentnosti na ich bilaterálne investičné dohody s nečlenskými krajinami EÚ, ktoré boli uzavreté pred 1. aprílom 2014 a ktoré zostávajú v platnosti podľa článku 3 nariadenia (EÚ) č. 1219/2012. Toto splnomocnenie sa vzťahuje aj na členské štáty, keď sú odporcami podľa Zmluvy o energetickej charte v súvislosti s prípadmi, ktoré predložili investori z nečlenských krajín EÚ[6]. Komisia sa v súlade s cieľom zvýšiť transparentnosť systému urovnávania sporov medzi investorom a štátom domnieva, že členské štáty by mali zabezpečiť uplatňovanie pravidiel transparentnosti na všetky uvedené zmluvy, t. j. ratifikáciou dohovoru bez toho, aby z jeho uplatňovania vyňali ktorúkoľvek z nich. Na záver treba poznamenať, že Komisia plánuje poskytnúť finančné prostriedky na webovú lokalitu, na ktorej budú k dispozícii všetky dokumenty, na ktoré sa vzťahujú pravidlá transparentnosti. Komisia týmto predkladá návrh rozhodnutia Rady o podpise dohovoru Európskou úniou a o splnomocnení členských štátov, aby k dohovoru pristúpili jednotlivo. Komisia súčasne predkladá návrh rozhodnutia Rady o uzavretí uvedeného dohovoru. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Dohovor UNCITRAL o transparentnosti pri rozhodcovských konaniach medzi investorom a štátom na základe zmluvy umožňuje rozšírenie uplatňovania pravidiel transparentnosti UNCITRAL. Pozorovatelia a občianska spoločnosť sa zúčastnili na rokovaniach o dohovore. Mali príležitosť vyjadriť svoje názory. 3. PRÁVNE PRVKY NÁVRHU So zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 5 Komisia predkladá Rade návrh rozhodnutia o podpise Dohovoru Komisie Organizácie Spojených národov pre medzinárodné obchodné právo o transparentnosti pri rozhodcovských konaniach medzi investorom a štátom na základe zmluvy v mene Európskej únie. So zreteľom na Zmluvu o fungovaní Európskej únie, a najmä na jej článok 2 ods. 1 tento návrh obsahuje aj splnomocnenie členských štátov podpísať Dohovor Komisie Organizácie Spojených národov pre medzinárodné obchodné právo o transparentnosti pri rozhodcovských konaniach medzi investorom a štátom na základe zmluvy. 4. VPLYV NA ROZPOČET Návrh nemá vplyv na rozpočet. 2015/0013 (NLE) Návrh ROZHODNUTIE RADY o podpise Dohovoru Organizácie Spojených národov o transparentnosti pri rozhodcovských konaniach medzi investorom a štátom na základe zmluvy v mene Európskej únie RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s jej článkom 218 ods. 5, so zreteľom na návrh Európskej komisie, keďže: (1) Po nadobudnutí platnosti Lisabonskej zmluvy sú priame zahraničné investície zahrnuté do zoznamu záležitostí patriacich do oblasti spoločnej obchodnej politiky. V súlade s článkom 3 ods. 1 písm. e) Zmluvy o fungovaní Európskej únie (ďalej len „ZFEÚ“) má Európska únia výlučnú právomoc, pokiaľ ide o spoločnú obchodnú politiku. V uvedenej oblasti môže preto vykonávať legislatívnu činnosť a prijímať právne záväzné akty len Únia. Členské štáty tak môžu urobiť len vtedy, ak ich na to Únia splnomocní v súlade s článkom 2 ods. 1 ZFEÚ. (2) V tretej časti hlave IV kapitole 4 ZFEÚ sa navyše stanovujú spoločné pravidlá týkajúce sa pohybu kapitálu medzi členskými štátmi a tretími krajinami, okrem iného aj pokiaľ ide o pohyb kapitálu zahŕňajúci investície. Uvedené pravidlá môžu byť ovplyvnené medzinárodnými dohodami týkajúcimi sa zahraničných investícií, ktoré uzavreli členské štáty s tretími krajinami. (3) Rada poverila 10. februára 2014 Komisiu rokovaním o dohovore o uplatňovaní pravidiel transparentnosti pri urovnávaní sporov medzi investorom a štátom pod záštitou Komisie Organizácie Spojených národov pre medzinárodné obchodné právo (UNCITRAL). (4) Rokovania boli úspešne ukončené 9. júla 2014 prijatím textu dohovoru Komisiou Organizácie Spojených národov pre medzinárodné obchodné právo a dohovor bude otvorený na podpis 17. marca 2015 v Port Louis (Maurícius) a potom v sídle Organizácie Spojených národov v New Yorku. (5) Je žiaduce, aby sa pravidlá transparentnosti uplatňovali na urovnávanie sporov medzi investorom a štátom v čo najväčšej miere. Pokiaľ ide o Európsku úniu, pravidlá transparentnosti by sa mali uplatňovať na Zmluvu o energetickej charte. Je žiaduce, aby členské štáty podpísali dohovor a uplatňovali ho na existujúce bilaterálne investičné zmluvy s tretími krajinami. (6) Tento dohovor by sa mal podpísať v mene Európskej únie. Členské štáty by mali byť splnomocnené podpísať dohovor a uplatňovať ho na existujúce bilaterálne investičné zmluvy s tretími krajinami, ako aj na spory podľa Zmluvy o energetickej charte s investormi z tretích krajín, PRIJALA TOTO ROZHODNUTIE: Článok 1 Komisia sa týmto poveruje podpísať v mene Únie dohovor o transparentnosti pri rozhodcovských konaniach medzi investorom a štátom na základe zmluvy, ktorý bol vypracovaný pod záštitou Komisie Organizácie Spojených národov pre medzinárodné obchodné právo. Text dohovoru, ktorý sa má podpísať, je pripojený k tomuto rozhodnutiu. Článok 2 Členské štáty sú splnomocnené jednotlivo podpísať dohovor v súvislosti s ich bilaterálnymi investičnými dohodami s tretími krajinami, povolenými na základe nariadenia (EÚ) č. 1219/2012 z 12. decembra 2012, a v súvislosti s prípadným uplatňovaním Zmluvy o energetickej charte pri sporoch medzi členskými štátmi a investormi z tretích krajín, ako sa stanovuje v rámci Zmluvy o energetickej charte[7]. Článok 3 Generálny sekretariát Rady vydá pre osobu(-y), ktorú(-é) určí vyjednávač dohody, plnú moc na podpis dohovoru v mene Únie s výhradou jeho uzavretia. Článok 4 Toto rozhodnutie nadobúda účinnosť […]. V Bruseli Za Radu predseda [1] Oznámenie Komisie – Na ceste ku komplexnej európskej medzinárodnej investičnej politike [KOM(2010) 343 v konečnom znení]. Záväzok Komisie týkajúci sa transparentnosti pozri na strane 10. [2] Správa o budúcej európskej medzinárodnej investičnej politike (A7-0070/2011), bod 31. [3] Rezolúcia prijatá na 68. zasadnutí Valného zhromaždenia OSN 16. decembra 2013. [4] Rezolúcia A/RES/69/116. [5] Nariadenie Európskeho parlamentu a Rady (EÚ) č. 1219/2012 z 12. decembra 2012, ktorým sa ustanovujú prechodné opatrenia pre bilaterálne investičné dohody medzi členskými štátmi a tretími krajinami (Ú. v. EÚ L 351, 20.12.2012, s. 40). [6] Pozri vyhlásenie predložené Európskymi spoločenstvami sekretariátu energetickej charty podľa článku 26 ods. 3 písm. b) bodu ii) Zmluvy o energetickej charte (Ú. v. ES L 69, 9.3.1998, s. 115). [7] Pozri vyhlásenie predložené Európskymi spoločenstvami sekretariátu energetickej charty podľa článku 26 ods. 3 písm. b) bodu ii) Zmluvy o energetickej charte (Ú. v. ES L 69, 9.3.1998, s. 115). PRÍLOHA Dohovor o transparentnosti pri rozhodcovských konaniach medzi investorom a štátom na základe zmluvy Preambula Zmluvné strany tohto dohovoru, uznávajúc hodnotu rozhodcovského konania ako metódy urovnávania sporov, ktoré môžu vzniknúť v kontexte medzinárodných vzťahov, a rozsiahle a široké využívanie rozhodcovského konania na urovnávanie sporov medzi investorom a štátom, takisto uznávajúc potrebu ustanovení o transparentnosti pri urovnávaní sporov medzi investorom a štátom na základe zmluvy s cieľom zohľadniť verejný záujem pri takýchto rozhodcovských konaniach, súc presvedčené, že pravidlá transparentnosti pri rozhodcovských konaniach medzi investorom a štátom na základe zmluvy prijaté Komisiou Organizácie Spojených národov pre medzinárodné obchodné právo 11. júla 2013 (ďalej len „pravidlá transparentnosti UNCITRAL“), účinné od 1. apríla 2014, významne prispejú k vytvoreniu harmonizovaného právneho rámca pre spravodlivé a efektívne urovnávanie medzinárodných investičných sporov, berúc na vedomie veľký počet zmlúv upravujúcich ochranu investícií alebo investorov, ktoré už nadobudli platnosť, ako aj praktický význam podpory uplatňovania pravidiel transparentnosti UNCITRAL pri rozhodcovských konaniach podľa týchto už uzavretých investičných zmlúv, berúc takisto na vedomie článok 1 ods. 2 a 9 pravidiel transparentnosti UNCITRAL, sa dohodli takto: Rozsah uplatňovania Článok 1 1. Tento dohovor sa vzťahuje na rozhodcovské konania medzi investorom a štátom alebo organizáciou regionálnej ekonomickej integrácie vedené na základe investičnej zmluvy, ktorá bola uzavretá pred 1. aprílom 2014 (ďalej len „rozhodcovské konania medzi investorom a štátom“). 2. „Investičná zmluva“ je každá bilaterálna alebo multilaterálna zmluva vrátane akejkoľvek zmluvy bežne označovanej ako dohoda o voľnom obchode, dohoda o hospodárskej integrácii, obchodný a investičný rámec alebo dohoda o spolupráci alebo bilaterálna investičná zmluva, ktorá obsahuje ustanovenia o ochrane investícií alebo investorov a práve investorov využiť rozhodcovské konania proti zmluvným stranám takejto investičnej zmluvy. Uplatňovanie pravidiel transparentnosti UNCITRAL Článok 2 Bilaterálne alebo multilaterálne uplatňovanie 1. Pravidlá transparentnosti UNCITRAL sa uplatňujú na akékoľvek rozhodcovské konanie medzi investorom a štátom, či už začaté podľa rozhodcovských pravidiel UNCITRAL alebo nie, v ktorom odporcom je zmluvná strana, ktorá neuplatnila príslušnú výhradu podľa článku 3 ods. 1 písm. a) alebo b), a navrhovateľ je zo štátu, ktorý je zmluvnou stranou, ktorá neuplatnila príslušnú výhradu podľa článku 3 ods. 1 písm. a). Unilaterálna ponuka uplatňovania 2. Keď sa pravidlá transparentnosti UNCITRAL neuplatňujú podľa odseku 1, pravidlá transparentnosti UNCITRAL sa uplatňujú na rozhodcovské konanie medzi investorom a štátom, či už začaté podľa rozhodcovských pravidiel UNCITRAL alebo nie, v ktorom odporcom je zmluvná strana, ktorá neuplatnila výhradu týkajúcu sa daného rozhodcovského konania medzi investorom a štátom podľa článku 3 ods. 1, a navrhovateľ súhlasí s uplatňovaním pravidiel transparentnosti UNCITRAL. Uplatniteľná verzia pravidiel transparentnosti UNCITRAL 3. Keď sa pravidlá transparentnosti UNCITRAL uplatňujú podľa odseku 1 alebo 2, uplatňuje sa najnovšia verzia týchto pravidiel, voči ktorým odporca neuplatnil výhradu podľa článku 3 ods. 2. Článok 1 ods. 7 pravidiel transparentnosti UNCITRAL 4. Článok 1 ods. 7 posledná veta pravidiel transparentnosti UNCITRAL sa nevzťahuje na rozhodcovské konania medzi investorom a štátom podľa odseku 1. Doložka najvyšších výhod v investičnej zmluve 5. Zmluvné strany tohto dohovoru súhlasia s tým, že navrhovateľ sa nesmie dovolávať doložky najvyšších výhod s cieľom uplatňovať pravidlá transparentnosti UNCITRAL podľa tohto dohovoru alebo sa vyhnúť ich uplatňovaniu. Výhrady Článok 3 1. Zmluvná strana môže vyhlásiť, že: a) tento dohovor nebude uplatňovať na rozhodcovské konania medzi investorom a štátom na základe konkrétnej investičnej zmluvy určenej názvom a menami zmluvných strán danej investičnej zmluvy; b) článok 2 ods. 1 a 2 sa nevzťahuje na rozhodcovské konania medzi investorom a štátom, ktoré sa vedú s použitím osobitného súboru rozhodcovských pravidiel alebo postupov odlišných od rozhodcovských pravidiel UNCITRAL a v ktorých je daná zmluvná strana odporcom; c) článok 2 ods. 2 sa nevzťahuje na rozhodcovské konania medzi investorom a štátom, v ktorých je daná zmluvná strana odporcom. 2. V prípade revízie pravidiel transparentnosti UNCITRAL zmluvná strana môže do šiestich mesiacov od prijatia takejto revízie vyhlásiť, že revidované znenie pravidiel nebude uplatňovať. 3. Zmluvné strany môžu uplatniť viaceré výhrady prostredníctvom jednej listiny. V takejto listine každé vyhlásenie: a) týkajúce sa konkrétnej investičnej zmluvy podľa odseku 1 písm. a); b) týkajúce sa osobitného súboru rozhodcovských pravidiel alebo postupov podľa odseku 1 písm. b); c) podľa odseku 1 písm. c) alebo d) podľa odseku 2; tvorí samostatnú výhradu, ktorú možno samostatne stiahnuť podľa článku 4 ods. 6. 4. Nie sú povolené nijaké výhrady okrem tých, ktoré sú výslovne povolené v tomto článku. Uplatnenie výhrad Článok 4 1. Výhrady môže zmluvná strana uplatniť kedykoľvek, s výnimkou výhrady podľa článku 3 ods. 2. 2. Výhrady uplatnené pri podpise podliehajú potvrdeniu pri ratifikácii, prijatí alebo schválení. Takéto výhrady nadobudnú účinnosť súčasne s nadobudnutím platnosti tohto dohovoru v súvislosti s dotknutou zmluvnou stranou. 3. Výhrady uplatnené pri ratifikácii, prijatí alebo schválení tohto dohovoru alebo pri pristúpení k nemu nadobúdajú účinnosť súčasne s nadobudnutím platnosti tohto dohovoru v súvislosti s dotknutou zmluvnou stranou. 4. S výnimkou výhrady, ktorú uplatnila zmluvná strana podľa článku 3 ods. 2 a ktorá nadobúda účinnosť ihneď po uložení, výhrada uložená po nadobudnutí platnosti dohovoru nadobúda účinnosť v súvislosti s dotknutou zmluvnou stranou dvanásť mesiacov odo dňa jej uloženia. 5. Výhrady a ich potvrdenia sa ukladajú u depozitára. 6. Každá zmluvná strana, ktorá uplatňuje výhradu podľa tohto dohovoru, ju môže kedykoľvek stiahnuť. Stiahnuté výhrady majú byť uložené u depozitára a nadobúdajú účinnosť uložením. Uplatňovanie na rozhodcovské konania medzi investorom a štátom Článok 5 Tento dohovor a akákoľvek výhrada alebo stiahnutie výhrady sa uplatňujú len na rozhodcovské konania medzi investorom a štátom, ktoré sa začali po dátume, keď dohovor nadobudne platnosť alebo výhrada alebo stiahnutie výhrady nadobudnú účinnosť v súvislosti s každou dotknutou zmluvnou stranou. Depozitár Článok 6 Depozitárom tohto dohovoru je generálny tajomník Organizácie Spojených národov. Podpis, ratifikácia, prijatie, schválenie, pristúpenie Článok 7 1. Tento dohovor je otvorený na podpis v Port Louis (Maurícius) 17. marca 2015 a následne v sídle Organizácie Spojených národov v New Yorku pre a) každý štát alebo b) každú organizáciu regionálnej ekonomickej integrácie, ktorá pozostáva zo štátov a je zmluvnou stranou investičnej zmluvy. 2. Tento dohovor podlieha ratifikácii, prijatiu alebo schváleniu zo strany signatárov tohto dohovoru. 3. Tento dohovor je otvorený na pristúpenie pre všetky štáty alebo organizácie regionálnej ekonomickej integrácie uvedené v odseku 1, ktoré nie sú signatármi, a to odo dňa, odkedy je otvorený na podpis. 4. Ratifikačné listiny, listiny o prijatí, schválení alebo pristúpení majú byť uložené u depozitára. Účasť organizácií regionálnej ekonomickej integrácie Článok 8 1. Pri uložení ratifikačnej listiny, listiny o prijatí, schválení alebo pristúpení organizácia regionálnej ekonomickej integrácie informuje depozitára o konkrétnej investičnej zmluve, ktorej je zmluvnou stranou a ktorá je určená názvom a menami zmluvných strán danej investičnej zmluvy. 2. Ak je počet zmluvných strán dôležitý z hľadiska uplatňovania tohto dohovoru, organizácia regionálnej ekonomickej integrácie sa nepočíta ako zmluvná strana popri členských štátoch, ktoré sú zmluvnými stranami. Nadobudnutie platnosti Článok 9 1. Tento dohovor nadobúda platnosť šesť mesiacov odo dňa uloženia tretej ratifikačnej listiny alebo listiny o prijatí, schválení alebo pristúpení. 2. Keď štát alebo organizácia regionálnej ekonomickej integrácie tento dohovor ratifikujú, prijmú, schvália alebo k nemu pristúpia po uložení tretej ratifikačnej listiny, listiny o prijatí, schválení alebo pristúpení, tento dohovor nadobudne platnosť v súvislosti s daným štátom alebo organizáciou regionálnej ekonomickej integrácie šesť mesiacov odo dňa uloženia ich ratifikačnej listiny, listiny o prijatí, schválení alebo pristúpení. Zmena Článok 10 1. Ktorákoľvek zmluvná strana môže navrhnúť zmenu tohto dohovoru prostredníctvom jej predloženia generálnemu tajomníkovi Organizácie Spojených národov. Generálny tajomník potom navrhnutú zmenu oznámi zmluvným stranám tohto dohovoru a požiada ich, aby mu oznámili, či chcú zvolať konferenciu zmluvných strán na účely prerokovania návrhu a hlasovania o ňom. V prípade, ak sa do štyroch mesiacov odo dňa takéhoto oznámenia minimálne jedna tretina zmluvných strán vysloví za zvolanie konferencie, generálny tajomník zvolá konferenciu pod záštitou Organizácie Spojených národov. 2. Konferencia zmluvných strán vynaloží maximálne úsilie na dosiahnutie konsenzu v súvislosti s každou zmenou. Ak boli vyčerpané všetky snahy o dosiahnutie konsenzu a ak sa konsenzus nepodarilo dosiahnuť, na prijatie zmeny sa ako posledná možnosť vyžaduje dvojtretinová väčšina hlasov zmluvných strán prítomných a hlasujúcich na konferencii. 3. Prijatú zmenu predloží generálny tajomník Organizácie Spojených národov všetkým zmluvným stranám na ratifikáciu, prijatie alebo schválenie. 4. Prijatá zmena nadobúda platnosť šesť mesiacov odo dňa uloženia tretej ratifikačnej listiny, listiny o prijatí alebo schválení. Keď zmena nadobudne platnosť, bude záväzná pre tie zmluvné strany, ktoré vyjadrili súhlas s tým, že ňou budú viazané. 5. Keď štát alebo organizácia regionálnej ekonomickej integrácie ratifikujú, prijmú alebo schvália zmenu, ktorá už nadobudla platnosť, zmena nadobudne platnosť v súvislosti s daným štátom alebo organizáciou regionálnej ekonomickej integrácie šesť mesiacov odo dňa uloženia ich ratifikačnej listiny, listiny o prijatí alebo schválení. 6. Ktorýkoľvek štát alebo organizácia regionálnej ekonomickej integrácie, ktoré sa stanú zmluvnou stranou dohovoru po nadobudnutí platnosti zmeny, sa považujú za zmluvnú stranu dohovoru v znení zmien. Vypovedanie tohto dohovoru Článok 11 1. Zmluvná strana môže vypovedať tento dohovor kedykoľvek prostredníctvom oficiálneho oznámenia určeného depozitárovi. Výpoveď nadobúda účinnosť dvanásť mesiacov po doručení oznámenia depozitárovi. 2. Tento dohovor sa naďalej uplatňuje na rozhodcovské konania medzi investorom a štátom, ktoré sa začali pred nadobudnutím účinnosti vypovedania. VYHOTOVENÉ v jedinom pôvodnom vyhotovení, ktorého arabské, čínske, anglické, francúzske, ruské a španielske znenia sú rovnako autentické. NA DÔKAZ TOHO dolupodpísaní zástupcovia splnomocnení svojimi vládami podpísali tento dohovor.